Source: https://www.najpravo.sk/slovnik/k/klasifikacia-pravnych-noriem.html
Timestamp: 2020-02-18 22:32:18+00:00
Document Index: 11741953

Matched Legal Cases: ['§ 272', '§ 39', '§ 369', '§ 135', '§ 19', '§ 24', '§ 374', '§ 134', '§ 30']

Klasifikácia právnych noriem | K | Najprávo.sk - najlepší právny poradca
7.7. 2011, 14:05 | najpravo.sk
Podľa viazanosti subjektov obsahom právnej normy sa právne normy delia na kogentné a dispozitívne.
Kogentné (kategorické) právne normy sú také, ktoré vylučujú, aby sa subjekty právneho vzťahu odchýlili od pravidla v nich uvedeného, a to ani v prípade dohody všetkých účastníkov právneho vzťahu. Nie je prípustná žiadna odchýlka od takejto právnej normy a povinnosti správania v nej uvedenej. Kogentnú normu nemôžu účastníci právneho vzťahu ani vylúčiť, či obmedziť. Najčastejšie nachádzame kogentné právne normy v trestnom práve, štátnom práve, finančnom práve, avšak nachádzajú sa aj v ostatných právnych odvetviach. Ako príklad je možné uviesť článok 103 ods. 5 Ústavy, podľa ktorého „prezident nesmie vykonávať inú platenú funkciu, povolanie alebo podnikateľskú činnosť a nesmie byť členom orgánu právnickej osoby, ktorá vykonáva podnikateľskú činnosť", alebo ustanovenie § 272 ods. 1 Obchodného zákonníka, podľa ktorého „zmluva vyžaduje pre platnosť písomnú formu iba v prípadoch ustanovených v zákone, alebo keď aspoň jedna strana pri rokovaní o uzavretí zmluvy prejaví vôľu, aby sa zmluva uzavrela v písomnej forme", tiež je vhodným príkladom ustanovenie § 39 Občianskeho zákonníka, podľa ktorého „neplatný je právny úkon, ktorý svojím obsahom alebo účelom odporuje zákonu alebo ho obchádza alebo sa prieči dobrým mravom".
Dispozitívne právne normy umožňujú účastníkom odchýliť sa od právnej úpravy uvedenej v takejto právnej norme, a teda dohodou si môžu vzájomné práva a povinnosti v právnom vzťahu upraviť odlišne od právnej normy. Pokiaľ by ale účastníci neprejavili vôľu upraviť vzájomné práva a povinnosti ináč, ako v dispozitívnej právnej norme, na úpravu ich vzťahu sa bude táto norma vzťahovať. Ako príklad môžeme uviesť ustanovenie § 369 ods. 1 Obchodného zákonníka, podľa ktorého „ak je dlžník v omeškaní so splnením peňažného záväzku alebo jeho časti, je povinný platiť z nezaplatenej sumy úroky z omeškania určené v zmluve, inak o 10% vyššie, než je základná úroková sadzba Národnej banky Slovenska uplatňovaná pred prvým kalendárnym dňom kalendárneho polroka, v ktorom došlo k omeškaniu".
Zo spôsobu formulácie právnej normy môžeme vydedukovať ďalšie kritérium na členenie právnych noriem na:
prikazujúce právne normy, ktoré obsahujú povinnosť správať sa určitým spôsobom (Napr.: § 135 ods. 1 Občianskeho zákonníka: „Kto nájde stratenú vec, je povinný ju vydať vlastníkovi")
zakazujúce právne normy, ktoré obsahujú zákaz určitého konania alebo správania (Napr.: § 19 ods. 1 Zákona o hospodárení v lesoch: „V lesoch sa zakazuje vchádzať a stáť s motorovými vozidlami".)
oprávňujúce právne normy, ktoré neobsahujú ani príkaz ani zákaz určitého správania, ustanovujú len možnosť a jej konkrétne využitie ponechávajú na rozhodnutí či vôli subjektu (Napr.: § 24 Občianskeho súdneho poriadku: „Účastník sa môže dať v konaní zastupovať zástupcom, ktorého si zvolí".
Podľa vzťahu k iným právnym normám poznáme aj právne normy blanketové a odkazujúce.
Blanketové právne normy odkazujú na inú, konkrétne neurčenú právnu normu, ktorá ešte nemusí byť ani vydaná.
Odkazujúce právne normy odkazujú na určitú konkrétnu právnu normu. Ako príklad blanketovej právnej normy môžeme uviesť § 374 Občianskeho súdneho poriadku: „Ministerstvo spravodlivosti sa splnomocňuje vydať všeobecne záväzným právnym predpisom spravovací poriadok pre okresné a krajské súdy, ktorý podrobnejšie upraví pre vybavovanie občianskoprávnych vecí organizáciu práce a úlohy zamestnancov pri výkone súdnictva vrátane postupu notára pri vykonávaní úkonov v konaní o dedičstve, postup súdov pri výkone rozhodnutí, kancelárske práce na súdoch vrátane správnej agendy". Ako príklad odkazujúcej právnej normy uvádzame ustanovenie § 134 ods. 4 Občianskeho zákonníka: „Pre začiatok a trvanie doby potrebnej pre nadobudnutie vlastníctva vydržaním sa použijú primerane ustanovenia o plynutí premlčacej doby". Blanketové a odkazujúce právne normy sú samy o sebe neaplikovateľné, vždy je potrebné aplikovať normu, na ktorú odkazujú.
Podľa iných kritérií by sme mohli ďalej právne normy deliť na hmotnoprávne a procesnoprávne, na primárne a sekundárne a pod. Právna teória pozná tiež normy finálne, ktoré stanovujú výsledok, resp. účel, ktorý sa má dosiahnuť, pričom dosiahnutie tohto účelu ponechávajú na rozhodnutí a vôli adresáta právnej normy. Príkladom môže byť ustanovenie § 30 ods. 3 Zákona o rodine, podľa ktorého „Rodičia majú právo použiť pri výchove dieťaťa primerané výchovné prostriedky tak, aby nebolo ohrozené zdravie, dôstojnosť, duševný, telesný a citový vývoj dieťaťa".
Hypotéza právnej normy
Dispozícia právnej normy
Kogentné ustanovenie
náhrada trov konania dokazovanie premlčanie ochrana osobnosti judikatúra súdne poplatky trovy konania náhrada škody spotrebiteľ dedenie oslobodenie od súdnych poplatkov spotrebiteľská zmluva úroky z omeškania odvolanie rekodifikácia bezpodielové spoluvlastníctvo manželov exekúcia dovolanie mediácia podielové spoluvlastníctvo
Návštev: 11816670 | Pravidlá používania portálu | Napíšte nám | Tvorba web stránok, www.webcreators.sk | Webhosting - HostCreators | Admin